3. ลักษณะการประกอบธุรกิจ

1.  ประวัติความเป็นมา

เริ่มต้นในปี 2514 “บริษัทเงินทุนหลักทรัพย์เกียรตินาคิน จำกัด”
ได้จัดตั้งขึ้นด้วยทุนจดทะเบียนเริ่มต้น 10 ล้านบาท ประกอบธุรกิจเงินทุนและหลักทรัพย์
และได้เข้าเป็นบริษัทจดทะเบียนในตลาดหลักทรัพย์แห่งประเทศไทยในปี 2531
ก่อนที่จะจดทะเบียนแปรสภาพเป็นบริษัทมหาชนในปี 2536
ซึ่งต่อมาได้แยกธุรกิจเงินทุนและธุรกิจหลักทรัพย์ออกจากกันในปี 2542

การดำเนินธุรกิจได้ผ่านประสบการณ์ทั้งช่วงแห่งความรุ่งโรจน์ของธุรกิจการเงิน
ไปจนถึงเผชิญกับวิกฤติเศรษฐกิจครั้งสำคัญของประเทศหลายต่อหลายครั้ง โดยเฉพาะอย่างยิ่ง
วิกฤติเศรษฐกิจปี 2540 ซึ่งส่งผลให้ถูกระงับกิจการชั่วคราว พร้อมกับสถาบันการเงินอีก 56 แห่ง
อย่างไรก็ดี ด้วยการดำเนินธุรกิจอย่างระมัดระวังและรอบคอบ
ควบคู่กับการสนับสนุนจากพันธมิตรที่เข้มแข็ง อาทิ ผู้ถือหุ้น ลูกค้า ผู้บริหาร และพนักงาน
ที่ทุ่มเททำงานอย่างเต็มที่ ทำให้ บริษัทเงินทุนเกียรตินาคิน จำกัด (มหาชน) เป็น 1 ใน 2
สถาบันการเงินที่ได้รับอนุมัติจากกระทรวงการคลังให้กลับมาดำเนินกิจการได้อีกครั้งในปี 2541
และสามารถรอดพ้นจากวิกฤตที่เกิดขึ้น และเติบโตขึ้นเป็นลำดับ
จนกระทั่งได้รับอนุญาตให้ยกระดับจากบริษัทเงินทุนเป็น “ธนาคารเกียรตินาคิน จำกัด (มหาชน)”
(“ธนาคาร”) และเริ่มดำเนินธุรกิจธนาคารพาณิชย์เมื่อวันที่ 3 ตุลาคม 2548

ด้วยสภาวะแวดล้อมด้านการแข่งขันภาคการเงินธนาคาร และการเปิดเสรีทางการเงิน
ธนาคารได้ประกาศร่วมกิจการและร่วมบริหารงานกับบริษัททุนภัทร จำกัด (มหาชน) (“ทุนภัทร”)
ในปลายปี 2554 เพื่อขยายขอบเขตการดำเนินธุรกิจร่วมกัน
และสนับสนุนความเป็นเลิศในทุกธุรกิจหลักของธนาคารและทุนภัทร
โดยมุ่งเน้นผสมผสานความเชี่ยวชาญในธุรกิจธนาคารพาณิชย์และธุรกิจตลาดทุนเข้าด้วยกัน
ซึ่งการร่วมกิจการเป็นผลสำเร็จเมื่อวันที่ 11 กันยายน 2555 หลังจาก
ธนาคารสามารถซื้อหลักทรัพย์ของทุนภัทรจากผู้ถือหุ้นของทุนภัทรได้ร้อยละ 99.93
ของหุ้นทั้งหมดของทุนภัทร ตามอัตราส่วนการแลกเปลี่ยนหุ้น (Swap Ratio) 1
หุ้นสามัญของทุนภัทรต่อ 0.9135 หุ้นสามัญของธนาคาร
ตามแผนการร่วมกิจการที่ได้รับอนุมัติจากที่ประชุมสามัญผู้ถือหุ้นประจำปี 2555

นอกจากนี้ เมื่อวันที่ 28 กันยายน 2555
ธนาคารได้เพิ่มสัดส่วนการถือหุ้นในบริษัทหลักทรัพย์จัดการกองทุนเกียรตินาคิน จำกัด
(“บลจ.เกียรตินาคิน”) เป็นร้อยละ 99.9 และได้ดำเนินการโอนหุ้นทั้งหมดในบลจ.เกียรตินาคิน
และบริษัทหลักทรัพย์เกียรตินาคิน จำกัด (“บล.เกียรตินาคิน”) ให้กับทุนภัทรเมื่อวันที่ 28 ธันวาคม
2555 และวันที่ 2 มกราคม 2556 ตามลำดับ และเกิดเป็น “กลุ่มธุรกิจการเงินเกียรตินาคินภัทร”
ให้บริการธุรกิจธนาคารพาณิชย์ และธุรกิจตลาดทุน

2.  การเปลี่ยนแปลงและพัฒนาการที่สำคัญ

-   ปี 2554

ท่ามกลางวิกฤตและอุปสรรค ธนาคารยังคงมุ่งมั่นในการพัฒนาการดำเนินงานอย่างต่อเนื่อง
เพื่อสร้างความแข็งแกร่งให้กับธุรกิจของธนาคารยิ่งขึ้นไปในอนาคต
ทั้งการปรับโครงสร้างการจัดการและตำแหน่งผู้บริหารระดับสูง เพื่อรองรับการขยายตัวของธุรกิจ
การตั้งคณะกรรมการกำกับการปฏิบัติตามกฎเกณฑ์และกำกับกิจการ
และคณะกรรมการสินเชื่อรายใหญ่และทรัพย์รอขายขึ้น
รวมทั้งการปรับโครงสร้างองค์กรใหม่ให้สอดรับกับแผนกลยุทธ์และธุรกิจระยะต่อไปของธนาคาร
โดยการรวมสายงานที่เกี่ยวข้องเข้าด้วยกันเป็นสายธุรกิจธนาคารรายย่อย
เพื่อทำให้เกิดความเป็นหนึ่งเดียวในการบริหารจัดการและดำเนินกลยุทธ์ของธนาคาร
และได้จัดตั้งสายธนบดีธนกิจ เพื่อให้บริการตอบสนองความต้องการของกลุ่มลูกค้าบุคคลรายใหญ่
(High Net Worth Individual)

เพื่อส่งเสริมศักยภาพการให้บริการธุรกิจธนบดีธนกิจดังกล่าวข้างต้นให้แข็งแกร่งยิ่งขึ้น
ธนาคารได้ซื้อหุ้นบริษัทหลักทรัพย์จัดการกองทุนนครหลวงไทย จำกัด
จากกองทุนบำเหน็จบำนาญข้าราชการ (“กบข.”) เมื่อวันที่ 12 กรกฎาคม 2554 ในสัดส่วนร้อยละ
60.0 และได้ดำเนินการเปลี่ยนชื่อเป็น “บลจ.เกียรตินาคิน”
เพื่อจะนำไปสู่การประสานความเชี่ยวชาญ
และการพัฒนาผลิตภัณฑ์และบริการที่ตอบสนองความต้องการกลุ่มลูกค้าบุคคลสินทรัพย์สูงตามกลยุทธ์ของธนาคาร

ต่อมาในวันที่ 9 ธันวาคม 2554 ธนาคารได้ประกาศร่วมกิจการและร่วมบริหารงานกับทุนภัทร
เพื่อช่วยเพิ่มขีดความสามารถการแข่งขันในธุรกิจธนบดีธนกิจ ธุรกิจหลักทรัพย์
และธุรกิจวานิชธนกิจให้กับกลุ่มธนาคารได้อย่างรวดเร็วและเป็นรูปธรรม
และยังเป็นการเสริมสร้างศักยภาพ
รวมถึงเพิ่มโอกาสในการขยายขอบเขตการทำธุรกิจไปยังแขนงใหม่ได้ในอนาคต

-   ปี 2555

-   การร่วมกิจการและร่วมบริหารงานกับทุนภัทร เป็นผลสำเร็จ

ตามที่ที่ประชุมสามัญผู้ถือหุ้นประจำปี 2555 เมื่อวันที่ 26 เมษายน 2555
ได้มีมติอนุมัติการร่วมกิจการระหว่างธนาคารกับทุนภัทร ตามแผนการร่วมกิจการ
ธนาคารได้ทำคำเสนอซื้อหลักทรัพย์ทั้งหมดของทุนภัทรจากผู้ถือหุ้นทุกรายของทุนภัทร ระหว่างวันที่ 7
สิงหาคม -11 กันยายน 2555 (รวม 25 วันทำการ)
เพื่อการเพิกถอนหุ้นของทุนภัทรออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย
(ตลาดหลักทรัพย์ฯ) ในอัตราการแลกเปลี่ยนหุ้นเท่ากับหุ้นสามัญของทุนภัทร 1 หุ้น
ต่อหุ้นสามัญเพิ่มทุนของธนาคาร 0.9135 หุ้น
ภายใต้เงื่อนไขว่าเมื่อสิ้นสุดระยะเวลาการทำคำเสนอซื้อหลักทรัพย์
จำนวนผู้ถือหุ้นของทุนภัทรที่ตอบรับคำเสนอซื้อหลักทรัพย์จะต้องมีจำนวนรวมกันแล้วไม่น้อยกว่าร้อยละ
75 ของจำนวนหุ้นที่จำหน่ายได้แล้วทั้งหมดของทุนภัทร
และในกรณีที่ผลตอบรับคำเสนอซื้อที่ได้มีสัดส่วนมากกว่าร้อยละ 90
ของจำนวนหุ้นที่จำหน่ายได้แล้วทั้งหมดของทุนภัทร
ธนาคารจะดำเนินการโอนหุ้นทั้งหมดในบล.เกียรตินาคิน ที่ราคาเท่ากับมูลค่าตามบัญชี
และโอนหุ้นในบลจ.เกียรตินาคิน ที่ราคาเท่ากับต้นทุน ให้กับทุนภัทร

การร่วมกิจการระหว่างธนาคารและทุนภัทรเป็นผลสำเร็จ เมื่อวันที่ 11 กันยายน 2555
โดยเมื่อสิ้นสุดการทำคำเสนอซื้อ มีผู้ถือหุ้นของทุนภัทรร้อยละ 99.93
ของจำนวนหุ้นที่จำหน่ายได้แล้วทั้งหมดของทุนภัทรตอบรับคำเสนอซื้อหลักทรัพย์
ส่งผลให้ธนาคารมีหุ้นสามัญเพิ่มขึ้น 191,979,745 หุ้น
โดยหุ้นเพิ่มทุนได้เริ่มซื้อขายในตลาดหลักทรัพย์ฯ ในวันที่ 25 กันยายน 2555
ซึ่งเป็นวันเดียวกับที่หุ้นของทุนภัทรเพิกถอนออกจากตลาดหลักทรัพย์ฯ

นอกจากนี้ ธนาคารได้ดำเนินการซื้อหุ้น บลจ.เกียรตินาคิน ในสัดส่วนร้อยละ 40
ของจำนวนหุ้นที่จำหน่ายได้แล้วทั้งหมดจากกบข. ตามมติที่ประชุมคณะกรรมการธนาคาร ครั้งที่
7/2555 เมื่อวันที่ 7 กันยายน 2555 โดยได้ชำระราคา 63 ล้านบาท และรับโอนหุ้นเมื่อวันที่ 28
กันยายน 2555 จำนวน 4.8 ล้านหุ้น และเกิดค่าความนิยม 19 ล้านบาท จากการซื้อหุ้นครั้งนี้
ส่งผลให้ธนาคารถือหุ้นในบลจ.เกียรตินาคินทั้งสิ้นร้อยละ 99.9 และต่อมา ในวันที่ 28 ธันวาคม
2555 ธนาคารได้ดำเนินการโอนหุ้นของบลจ.เกียรตินาคิน และในวันที่ 2 มกราคม 2556
ธนาคารได้โอนหุ้นของบล.เกียรตินาคิน ให้กับทุนภัทร ตามแผนการร่วมกิจการ

-   การกำกับดูแลกิจการ และการบริหารงาน

ภายหลังการร่วมกิจการ โครงสร้างการบริหารจัดการธุรกิจของธนาคารและทุนภัทร
จะมุ่งเน้นการดำเนินธุรกิจร่วมกันทั้งในส่วนของธุรกิจธนาคารพาณิชย์ และธุรกิจตลาดทุน
ทั้งที่เป็นการดำเนินการอยู่ในปัจจุบันและธุรกิจใหม่
โดยใช้ศักยภาพเชิงบวกของทั้งสององค์กรเพื่อสร้างมูลค่าเพิ่มทางเศรษฐศาสตร์ให้เกิดประโยชน์สูงสุดต่อองค์กรโดยรวม

โครงสร้างการกำกับดูแลกิจการและการบริหารงาน ประกอบด้วย

1)  คณะกรรมการของธนาคาร มีจำนวน 15 ท่าน
    ทำหน้าที่เป็นผู้กำหนดกรอบนโยบายและแผนกลยุทธ์ในการดำเนินธุรกิจของธนาคาร
    และบริษัทภายใต้การกำกับดูแล

2)  คณะกรรมการบริหาร (Executive Committee) รับผิดชอบในการกำหนดนโยบาย
    แผนกลยุทธ์ และเป้าหมายการปฏิบัติงาน รวมทั้งกำหนดแผนธุรกิจ
    งบประมาณประจำปีของธนาคาร และบริษัทภายใต้การกำกับดูแล
    เพื่อนำเสนอต่อคณะกรรมการของธนาคาร

3)  ผู้บริหารของกลุ่มธุรกิจการเงินเกียรตินาคินภัทร ประกอบด้วย

1)  ประธานเจ้าหน้าที่บริหาร (CEO) ทำหน้าที่ตามที่ได้รับมอบหมายจากคณะกรรมการบริหาร
    โดยอำนาจหน้าที่นั้นรวมถึงการกำหนดรายละเอียดแผนธุรกิจ
    รวมทั้งกำกับดูแลการบริหารงานของ “ประธานธุรกิจและกรรมการผู้จัดการใหญ่” ของธนาคาร
    ผู้บริหารของธนาคารและบริษัทภายใต้การกำกับดูแลในกลุ่มธุรกิจ เพื่อให้บรรลุผลตามนโยบาย
    เป้าหมายทางการเงิน แผนธุรกิจ และงบประมาณประจำปี

2)  ประธานธุรกิจธนาคารพาณิชย์และกรรมการผู้จัดการใหญ่ ดูแลการดำเนินธุรกิจธนาคารพาณิชย์

3)  ประธานธุรกิจตลาดทุนและกรรมการผู้จัดการใหญ่ ดูแลการดำเนินธุรกิจตลาดทุน

(รายละเอียดโครงสร้างการกำกับดูแลกิจการและการบริหารงาน อยู่ในข้อ 8
โครงสร้างการจัดการ)

1.  การประกอบธุรกิจ

    1.  โครงสร้างกลุ่มธุรกิจการเงินเกียรตินาคินภัทร

ธนาคารเกียรตินาคินเป็นบริษัทแม่ของกลุ่มธุรกิจ ประกอบธุรกิจธนาคารพาณิชย์ และมีบริษัทย่อย
ได้แก่ ทุนภัทร ประกอบธุรกิจถือหุ้นในบริษัทอื่น (Holding Company) และดำเนินธุรกิจลงทุน
โดยทุนภัทรมีบริษัทย่อยให้บริการธุรกิจหลักทรัพย์ ได้แก่ บริษัทหลักทรัพย์ภัทร จำกัด (มหาชน)
(“บล.ภัทร”) และ บล.เกียรตินาคิน รวมทั้งมี บลจ.เกียรตินาคิน ให้บริการธุรกิจจัดการกองทุน
นอกจากนี้ บริษัทย่อย ยังประกอบด้วย บริษัท สำนักกฎหมายเอราวัณ จำกัด
ให้บริการด้านกฎหมายแก่บริษัทในกลุ่มธนาคาร
และธนาคารยังถือหน่วยลงทุนของกองทุนรวมที่จัดตั้งขึ้นเพื่อแก้ไขปัญหาระบบสถาบันการเงิน จำนวน
8 กอง โดยมีโครงสร้างการถือหุ้น ดังนี้

  []

⁽¹⁾ กองทุนรวมเอเชียรีคอฟเวอรี่ 1 (99.95%), กองทุนรวมเอเชียรีคอฟเวอรี่ 2 (99.59%),
กองทุนรวมเอเชียรีคอฟเวอรี่ 3 (99.97%), กองทุนรวมไทยรีสตรัคเจอริ่ง (98.91%),
กองทุนรวมเอเชียรีคอฟเวอรี่ พร็อพเพอร์ตี้ 1 (99.50%), กองทุนรวมเอเชียรีคอฟเวอรี่
พร็อพเพอร์ตี้ 3 (98.77%), กองทุนรวมบางกอก แคปปิตอล (95.72%) และ กองทุนรวมแกมม่า
แคปปิตอล (94.03%)

บริษัทลูกของธนาคารที่อยู่ในกลุ่ม Solo Consolidation และ Full Consolidation
ตามหลักเกณฑ์การกำกับแบบรวมกลุ่มของธนาคารแห่งประเทศไทย แบ่งได้ดังนี้

1)  บริษัทลูกที่อยู่ในกลุ่ม Solo Consolidation

-   ไม่มี-

2)  บริษัทลูกที่อยู่ในกลุ่ม Full Consolidation

1.  ทุนภัทร ประกอบธุรกิจถือหุ้นในบริษัทอื่น (Holding Company) และดำเนินธุรกิจการลงทุน
    มีทุนจดทะเบียนและชำระแล้ว 1,052 ล้านบาท

2.  บล.ภัทร ดำเนินธุรกิจหลักทรัพย์ 8 ประเภท ประกอบด้วย บริการนายหน้าซื้อขายหลักทรัพย์
    การค้าหลักทรัพย์ การจัดจำหน่ายหลักทรัพย์ การยืมและให้ยืมหลักทรัพย์
    การเป็นที่ปรึกษาการลงทุน การจัดการกองทุนส่วนบุคคล การจัดการกองทุนรวม
    และการจัดการเงินร่วมลงทุน ซึ่งปัจจุบัน บล.ภัทร ยังไม่ได้ประกอบธุรกิจ 2 ประเภทหลัง
    รวมทั้ง การเป็นตัวแทนซื้อขายสัญญาซื้อขายล่วงหน้า 4 ประเภท ซึ่งประกอบด้วย
    การเป็นตัวแทนซื้อขายสัญญาซื้อขายล่วงหน้า การเป็นผู้ค้าสัญญาซื้อขายล่วงหน้า
    การเป็นที่ปรึกษาสัญญาซื้อขายล่วงหน้า และการเป็นผู้จัดการเงินทุนสัญญาซื้อขายล่วงหน้า
    ซึ่งปัจจุบัน บล. ภัทร ยังไม่มีการประกอบธุรกิจใน 2 ประเภทหลัง นอกจากนี้
    ยังได้ขึ้นทะเบียนเป็นที่ปรึกษาประเภท A
    ให้บริการในฐานะที่ปรึกษาสาขาการเงินกับกระทรวงการคลัง
    และได้รับความเห็นชอบจากสำนักงาน ก.ล.ต. ให้ทำหน้าที่ที่ปรึกษาทางการเงิน
    และเป็นตัวแทนสนับสนุนการขายหรือรับซื้อคืนหน่วยลงทุน มีทุนจดทะเบียนและชำระแล้ว 1,068
    ล้านบาท

3.  บล.เกียรตินาคิน ดำเนินธุรกิจหลักทรัพย์ ประกอบด้วย
    บริการนายหน้าซื้อขายหลักทรัพย์และค้าหลักทรัพย์ที่มิใช่ตราสารหนี้ การยืมและให้ยืมหลักทรัพย์
    การเป็นที่ปรึกษาการลงทุน และการเป็นตัวแทนซื้อขายสัญญาซื้อขายล่วงหน้า
    มีทุนจดทะเบียนและชำระแล้ว 650 ล้านบาท

4.  บลจ.เกียรตินาคิน ประกอบธุรกิจหลักทรัพย์ ประเภทการจัดการกองทุนทุกประเภท ได้แก่
    การจัดการกองทุนรวม กองทุนรวมอสังหาริมทรัพย์ กองทุนสำรองเลี้ยงชีพ
    และกองทุนส่วนบุคคล มีทุนจดทะเบียนและชำระแล้ว 120 ล้านบาท

5.  บริษัทสำนักกฎหมายเอราวัณ จำกัด
    ประกอบธุรกิจให้บริการทางด้านกฎหมายแก่บริษัทในกลุ่มธนาคาร รวมถึง กองทุนรวมต่าง ๆ
    ที่ธนาคารถือหน่วยลงทุนอยู่ ในการดำเนินการด้านการบริหารสิทธิเรียกร้อง
    ตลอดจนการดำเนินการด้านกฎหมายเกี่ยวกับการติดตาม เรียกร้อง บังคับชำระหนี้
    เพื่อให้เป็นไปตามกระบวนการทางกฎหมาย รวมถึง
    การให้บริการปรึกษาในด้านเอกสารสัญญาและข้อกฎหมายต่างๆ มีทุนจดทะเบียน 1 ล้านบาท

    1.  ภาพรวมการประกอบธุรกิจของธนาคารและบริษัทย่อย

ธุรกิจของกลุ่มธุรกิจการเงินเกียรตินาคินภัทร แบ่งธุรกิจออกเป็น 4 กลุ่ม คือ

1)  ธุรกิจธนาคารพาณิชย์
    อยู่ภายใต้การดูแลของประธานธุรกิจธนาคารพาณิชย์และกรรมการผู้จัดการใหญ่ ประกอบด้วย
    สินเชื่อรายย่อย และสินเชื่อธุรกิจ ได้แก่ สินเชื่อธุรกิจอสังหาริมทรัพย์ และสินเชื่อเอสเอ็มอี

2)  ธุรกิจตลาดทุน อยู่ภายใต้การดูแลของประธานธุรกิจตลาดทุนและกรรมการผู้จัดการใหญ่
    ประกอบด้วย ธุรกิจนายหน้าซื้อขายหลักทรัพย์ ธุรกิจวานิชธนกิจ ธุรกิจการลงทุน
    และธุรกิจจัดการกองทุน

3)  ธุรกิจธนบดีธนกิจ (Priority Banking) ให้บริการด้านเงินฝาก
    และการบริหารจัดการทางการเงิน เพื่อตอบสนองความต้องการแก่กลุ่มลูกค้าบุคคลสินทรัพย์สูง
    (High Net Worth Individual)

4)  ธุรกิจบริหารสินทรัพย์
    เป็นการดำเนินการปรับปรุงโครงสร้างหนี้ของลูกหนี้ที่ประมูลมาจากองค์การเพื่อการปฏิรูประบบสถาบันการเงิน
    (ปรส.) และกรมบังคับคดี รวมทั้งให้บริการทรัพย์สินรอการขาย
    ทั้งสำหรับผู้ที่ต้องการที่พักอาศัย หรือเพื่อการลงทุน

ทั้งนี้ ธุรกิจธนบดีธนกิจ และธุรกิจบริหารหนี้
ได้แยกออกมาอยู่ภายใต้การดูแลของประธานสายธุรกิจและรายงานโดยตรงต่อประธานเจ้าหน้าที่บริหาร

1.  โครงสร้างรายได้ธนาคารและบริษัทย่อย

งบการเงินรวมปี 2555 ได้รวมผลการดำเนินงานของทุนภัทรและ บล.ภัทร ตั้งแต่วันที่ 12 กันยายน
2555 เป็นต้นไป โครงสร้างรายได้ของธนาคารและบริษัทย่อยตามงบการเงินรวมสำหรับปีสิ้นสุดวันที่
31 ธันวาคม มีดังนี้

  ------------------------------------------- ---------- ------- ---------- ------- ---------- -------
                                              ปี 2553             ปี 2554             ปี 2555     

                                              (ล้านบาท)   ร้อยละ   (ล้านบาท)   ร้อยละ   (ล้านบาท)   ร้อยละ

  รายได้ดอกเบี้ย                                 8,767      96.6    11,296     118.5   14,452     125.5

  ค่าใช้จ่ายดอกเบี้ย                               2,942      32.4    4,821      50.6    7,339      63.7

  รายได้ดอกเบี้ยสุทธิ                              5,826      64.2    6,476      68.0    7,113      61.8

  รายได้ค่าธรรมเนียมและบริการ                     1,256      13.8    1,573      16.5    2,573      22.3

  ธุรกิจธนาคารพาณิชย์                             784        8.6     1,071      11.2    1,429      12.4

  ธุรกิจตลาดทุน                                  421        4.6     450        4.7     1,035      9.0

  อื่นๆ                                         51         0.6     52         0.5     108        0.9

  ค่าใช้จ่ายค่าธรรมเนียมและบริการ                   104        1.1     154        1.6     292        2.5

  รายได้ค่าธรรมเนียมและบริการสุทธิ                  1,152      12.7    1,419      14.9    2,281      19.8

  กำไร (ขาดทุน)                                109        1.2     -12        -0.1    226        2.0
  สุทธิจากธุรกรรมเพื่อค้าและปริวรรตเงินตราต่างประเทศ                                                    

  กำไร (ขาดทุน) สุทธิจากเงินลงทุน                  258        2.8     180        1.9     443        3.8

  กำไร (ขาดทุน) จากการขายทรัพย์สินรอการขาย        1,483      16.3    1,245      13.1    1,224      10.6

  รายได้จากเงินปันผล                             65         0.7     55         0.6     23         0.2

  รายได้จากการดำเนินงานอื่นๆ                      182        2.0     167        1.8     209        1.8

  รวมรายได้จากการดำเนินงาน                      9,075      100.0   9,530      100.0   11,518     100.0
  ------------------------------------------- ---------- ------- ---------- ------- ---------- -------

1.  กลยุทธ์ขององค์กร

ธนาคารมีวิสัยทัศน์ (Vision) พันธกิจ (Mission) และค่านิยม (Value) ที่ชัดเจน
และสอดคล้องกับการพัฒนาองค์กรตามกลยุทธ์ระยะยาว ดังนี้

วิสัยทัศน์ : ธนาคารเพื่อความสำเร็จของลูกค้า และประโยชน์ที่ยั่งยืนต่อสังคม

พันธกิจ : 1. ให้บริการอย่างเชี่ยวชาญและครบครัน
พร้อมส่งเสริมศักยภาพของลูกค้าเพื่อความสำเร็จที่ยั่งยืน

2. ดำเนินการด้วยหลักบรรษัทภิบาล โดยคำนึงถึงผลที่ผู้ถือหุ้น พนักงาน และสังคมจะได้รับ

ค่านิยม : ใส่ใจ (Passionate) ไว้ใจได้ (Accountable)

- มีความเชี่ยวชาญ (Expertise) - สร้างความเชื่อถือ (Trustworthiness)

- มุ่งมั่นความสำเร็จ (Result Orientation) - มีใจเป็นเจ้าของธุรกิจ
(Entrepreneurship)

- ฝักใฝ่พัฒนา (Self Motivation) - ยึดมั่นคุณธรรม (Integrity)

- มีความรับผิดชอบ (Accountability)

กลยุทธ์ระยะยาวของธนาคาร ประกอบด้วย Strategic Theme ที่มุ่งเน้น 5 ด้าน คือ

1)  ธนาคารที่มุ่งเน้นลูกค้ารายย่อย (Specialized Retail Bank)

2)  ธนาคารที่เชี่ยวชาญในธุรกิจเฉพาะด้าน (Niche Bank)

3)  พันธมิตรทางธุรกิจ (Business Alliance)

4)  กระบวนการทำงานเป็นเลิศ (Operational Excellence)

5)  บุคลากรเป็นเลิศ (People Excellence)

ธนาคารได้นำเครื่องมือ Balanced Scorecard มาใช้ในการบริหารจัดการเชิงกลยุทธ์
มีการจัดทำแผนที่กลยุทธ์ (Strategy Map) ในระดับองค์กร และระดับสายงาน
เพื่อสร้างความสอดคล้อง (Alignment) และสมดุล (Balance) ของเป้าหมายในทุกระดับ
อันจะนำไปสู่การขับเคลื่อนองค์กรสู่วิสัยทัศน์
โดยสามารถสรุปสาระสำคัญของแผนที่กลยุทธ์ระดับองค์กร (Corporate Strategy Map) ได้ดังนี้

มุมมองด้านสมรรถภาพขององค์กร (Organizational Capacity Perspective)

ธนาคารมุ่งเน้นการพัฒนาศักยภาพของบุคลากร การพัฒนาระบบฐานข้อมูล
การส่งเสริมวัฒนธรรมองค์กร และการสร้างความผูกพันระหว่างพนักงานกับองค์กร
เพื่อสร้างรากฐานที่มั่นคงในการพัฒนาธุรกิจต่อไปในระยะยาว

มุมมองด้านกระบวนการทำงานภายใน (Internal Business Process Perspective)

ธนาคารมุ่งเน้นการพัฒนาประสิทธิภาพการทำงานอย่างรอบด้าน ทั้งในด้านระบบการทำงาน
การบริหารความเสี่ยง
รวมถึงการพัฒนาผลิตภัณฑ์และกระบวนการทำงานให้ตอบสนองความต้องการของลูกค้าอย่างแท้จริง

มุมมองด้านลูกค้า (Customer Perspective)

ธนาคารมุ่งเน้นสร้างความผูกพันของลูกค้า โดยนำเสนอผลิตภัณฑ์
และบริการที่เหมาะสมกับกลุ่มเป้าหมาย ทั้งกลุ่มลูกค้ารายย่อย กลุ่มลูกค้าบุคคลรายใหญ่
และกลุ่มลูกค้าสินเชื่อธุรกิจ รวมถึงการพัฒนาภาพลักษณ์ของธนาคาร
และการทำธุรกิจอย่างรับผิดชอบต่อสังคม

มุมมองด้านการเงิน (Financial Perspective)

ธนาคารมุ่งเน้นสร้างการเติบโตของสินเชื่อ และรายได้ค่าธรรมเนียม
พร้อมกับการบริหารค่าใช้จ่ายในการดำเนินธุรกิจให้อยู่ในระดับที่สามารถแข่งขันได้
เพื่อให้ธนาคารมีสถานะทางการเงินที่มั่นคงแข็งแรง
ซึ่งทั้งหมดนี้จะนำไปสู่ผลตอบแทนของผู้ถือหุ้นตามเป้าหมายที่กำหนดไว้

ทั้งนี้ ภายหลังจากการเข้าร่วมกิจการกับทุนภัทร
กลุ่มธุรกิจมีนโยบายมุ่งเน้นการพัฒนาองค์กรเพิ่มเติมใน 5 ด้านที่สำคัญ ได้แก่

1.  ความคล่องตัว (Flexible) เป็นองค์กรที่มีความคล่องตัวสูง
    ตอบสนองต่อความต้องการของลูกค้าได้หลากหลายรูปแบบ

2.  ความเร็ว (Speed) เป็นองค์กรที่สามารถให้บริการลูกค้าได้อย่างสะดวกรวดเร็ว
    ด้วยกระบวนการตัดสินใจที่กระชับฉับไว

3.  นวัตกรรม (Innovation) เป็นองค์กรที่มีนวัตกรรม โดยปรับปรุงกระบวนการทำงาน
    และผลิตภัณฑ์ให้สอดคล้องกับแนวโน้มของตลาดอย่างสม่ำเสมอ

4.  คุณภาพ (Quality) เป็นองค์กรที่มีการใช้ทรัพยากรทุกด้านอย่างคุ้มค่า ทั้งทรัพยากรบุคคล
    เงินทุน และระบบสารสนเทศ

5.  ประสิทธิภาพ (Efficiency) เป็นองค์กรที่มีประสิทธิภาพ
    โดยควบคุมต้นทุนในการดำเนินงานให้อยู่ในระดับที่สามารถแข่งขันได้เป็นอย่างดี